b'\n_START_ARTICLE_\nAnton Brecelj\n_START_SECTION_\n\xc5\xbdivljenjepis\n_START_PARAGRAPH_\nAnton Brecelj je \xc5\xbee kot gimnazijec in \xc5\xa1tudent sodeloval v katoli\xc5\xa1kem gibanju in objavljal \xc4\x8dlanke v Zori in  Katoli\xc5\xa1kem obzorniku. Medicino je \xc5\xa1tudiral v Gradcu, kjer je leta 1901 promoviral. Od leta 1903 do 1918 je \xc5\xbeivel in delal v Gorici.  Tu je deloval tudi kot eden vodilnih \xc2\xbbnovostrujarjev\xc2\xab, (opozicija kr\xc5\xa1\xc4\x8danskih socialcev v Slovenski ljudski stranki); bil je predsednik gori\xc5\xa1ke Kr\xc5\xa1\xc4\x8dansko-socialne zveze in ustanovitelj dru\xc5\xa1tva Lasten dom, ki je skrbelo za gradnjo delavskih stanovanj. Leta 1918 je bil imenovan za poverjenika za zdravstvo v Prvi slovenski Narodni vladi. Leta 1920 se je preselil v Ljubljano in po 1922 delal kot zasebni zdravnik za otro\xc5\xa1ke in notranje bolezni. Uveljavil se je kot zdravstveni pisec, zlasti del o tuberkolozi, zdravstvenih razmerah v Sloveniji in o socialni medicini. Pisal pa je tudi poljubne biolo\xc5\xa1ke in medicinske knjige.  Njegovo publicisti\xc4\x8dno delovanje je seglo tudi politi\xc4\x8dno in kulturno podro\xc4\x8dje._NEWLINE_Leta 1935 je skupaj z Ivanom Stanovnikom vodil manj\xc5\xa1o politi\xc4\x8dno skupino nekdanje SLS, ki ni odobravala takratne politike dr. A. Koro\xc5\xa1ca in je zavrnila vstop v JRZ; ta skupina se je pozneje kot t. i. stara SLS pridru\xc5\xbeila opoziciji z zahtevo, naj nekdanja SLS znova sprejme program Slovenske deklaracije iz leta 1932. Od leta 1941 je bil  \xc4\x8dlan plenuma OF._NEWLINE_Poro\xc4\x8den je bil z Alice Casagrande. Njuna sinova sta bila zdravnik ortoped in akademik Bogdan Brecelj in politik Marijan Brecelj.'